
OSJEČKO – BARANJSKA ŽUPANIJA
GRAD OSIJEK

GRADSKO VIJEĆE

________________________________________________________________

PRIJEDLOG PRAVILNIKA 

O IZMJENAMA I DOPUNI PRAVILNIKA

O POSTUPKU DONOŠENJA I PROVEDBE PROGRAMA JAVNIH POTREBA 

U SPORTU NA PODRUČJU GRADA OSIJEKA
 Osijek, listopad 2025. 

Na temelju članka 34. stavka 1. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) Gradonačelnik Grada Osijeka ______ 2025., donosi
Z A K L J U Č A K

o utvrđivanju Prijedloga Pravilnika o izmjenama i dopuni Pravilnika o postupku donošenja i provedbe Programa javnih potreba u sportu na području grada Osijeka
I.

Utvrđuje se Prijedlog Pravilnika o izmjenama i dopuni Pravilnika o postupku donošenja i provedbe Programa javnih potreba u sportu na području grada Osijeka, te se isti dostavlja Gradskome vijeću Grada Osijeka na razmatranje i donošenje. 
II.


Potrebna objašnjenja na sjednici Gradskog vijeća dat će Josip Jukić, mag. prim. educ., pročelnik Upravnog odjela za društvene djelatnosti.
KLASA: 024-03/23-01/13
URBROJ: 

Osijek, _______ 2025.
                                                                                                       GRADONAČELNIK

                                                                                                        Ivan Radić, mag.oec.
Materijal pripremili:

Zajednica osječkog sporta

Upravni odjel za društvene djelatnosti
PRIJEDLOG  PRAVILNIKA 
O IZMJENAMA I DOPUNI PRAVILNIKA

O POSTUPKU DONOŠENJA I PROVEDBE PROGRAMA JAVNIH POTREBA 

U SPORTU NA PODRUČJU GRADA OSIJEKA

O b r a z l o ž e nj e 
1.
PRAVNI TEMELJ


Člankom 75. stavkom 7. Zakona o sportu (Narodne novine 141/22) određeno je da jedinice lokalne i područne (regionalne) samouprave općim aktom na prijedlog sportske zajednice te školskog i akademskog sportskog saveza, u dijelu programa koji provode i ako su osnovani u toj jedinici lokalne i područne (regionalne ) samouprave, detaljnije propisuju kriterije financiranja javnih potreba u sportu, mjerila za osiguranje sredstava, metodologiju i rokove za izradu i dostavu prijedloga programa javnih potreba, način izvršavanja programa javnih potreba, način i rokove izvještavanja o provedbi programa javnih potreba te metodologiju izrade financijskih planova korisnika javnih potreba u sportu.

Temeljem članka 19. točka 2. Statuta Grada Osijeka (Službeni glasnik Grada Osijeka broj 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20 , 3/20, 4/21, 5/21-pročišćeni tekst, 8/24, 7/25 i 18/25) utvrđuje se da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.
2.

RAZLOZI UPUĆIVANJA PRIJEDLOGA

Zakonom o sportu (Narodne novine br. 141/22) definirano je da program javnih potreba u sportu predlažu i provode sportska zajednica te školski i akademski sportski savez u jedinici lokalne i područne (regionalne) samouprave u kojoj su osnovani. Također, definirano je da jedinice lokalne i područne (regionalne) samouprave, na prijedlog sportske zajednice te školskog i akademskog sportskog saveza, u dijelu programa koje provode i ako su osnovani u toj jedinici lokalne i područne (regionalne) samouprave, donesu opći akt kojim se detaljnije propisuju kriteriji financiranja javnih potreba u sportu, mjerila za osiguranje sredstava, metodologiju i rokove za izradu i dostavu prijedloga programa javnih potreba, način izvršavanja programa javnih potreba, način i rokove izvještavanja o provedbi programa javnih potreba te metodologiju izrade financijskih planova korisnika javnih potreba u sportu.

Temeljem članka 75. stavka 7. Zakona o sportu Zajednica osječkog sporta je na svojoj sjednici donijela Prijedlog Pravilnika o izmjenama i dopunama Pravilnika o postupku donošenja i provedbe Programa javnih potreba u sportu na području grada Osijeka kojemu je svrha usklađivanje normiranja kriterija za dodjelu sredstava klubovima i granskim savezima s odgovarajućim kriterijima Zajednice, a sukladno izmjenama i dopunama pripadajućih pravilnika Zajednice.  S obzirom na provedenu analizu u proteklom razdoblju, zaključeno je kako je za proračunsku raspodjelu sredstava u aktualnom trenutku osječkog sporta optimalnije da svi natjecateljski klubovi budu objedinjeni jedinstvenim sustavom raspodjele, a ne putem internih pravila granskih saveza. Ovim izmjenama i dopuni povećava se transparentnost i osigurava pravilnija i razvidnija raspodjela sredstava natjecateljskim klubovima, te osigurava ujednačenost u postupku dodjele i kvalitetniji nadzor opravdavanja dodijeljenih sredstava. Pravilnik s predloženim izmjenama i dopuni u funkciji je izrade Programa javnih potreba u sportu na području grada Osijeka na temelju kojeg se provodi raspodjela sredstava navedenim klubovima.  Također, izmjene i dopuna su usmjerene na pojednostavljenje i ubrzanje postupka podnošenja zamolbi za doznaku sredstava Zajednici, uz očuvanje transparentnosti prilikom izvještavanja o provedbi Programa javnih potreba u sportu.
Zbog donošenja Proračuna Grada Osijeka za 2026. kao i donošenja Programa javnih potreba u sportu na području grada Osijeka za 2026. na sljedećoj sjednici Gradskog vijeća predlaže se skraćeni rok trajanja javnog savjetovanja na 15 dana zbog pravodobnog donošenja Pravilnika o izmjenama i dopuni Pravilnika o postupku donošenja i provedbe Programa javnih potreba u sportu na području grada Osijeka kako bi predložene izmjene kriterija za raspodjelu sredstava sportskim udrugama članicama ZOS-a svoju primjenu imale s početkom stupanja na snagu Proračuna za 2026. i Programa javnih potreba u sportu na području grada Osijeka za 2026.
U razdoblju od 31. listopada 2025. do 15. studenoga 2025. godine o prijedlogu Pravilnika o izmjenama i dopuni Pravilnika o postupku donošenja i provedbe Programa javnih potreba u sportu na području grada Osijeka provedeno je internetsko savjetovanje s javnošću, a tijekom kojeg je zaprimljen jedan prijedlog javnosti te je o provedenom javnom savjetovanju na internetskim stranicama Grada Osijeka objavljeno izvješće (Prilog 1).
Zajednica osječkog sporta uputila je prijedlog da se promijeni članak 4. stavak 7. Pravilnika o izmjenama i dopuni Pravilnika o postupku donošenja i provedbe Programa javnih potreba u sportu na području grada Osijeka iz razloga usklađivanja navedene odredbe Pravilnika s prijedlogom Programa javnih potreba u sportu na području grada Osijeka za 2026. koji sadrži financijske iznose prema predloženom tekstu izmjene. 
Predloženi prijedlog Zajednice Osječkog sporta se usvaja te će se prema njihovom prijedlogu izmijeniti članak 4. stavak 7. Pravilnika.   
3.
PROCJENA SREDSTAVA POTREBNIH ZA PROVOĐENJE PROGRAMA
Za provedbu ovoga pravilnika nisu potrebna financijska sredstva.

Sukladno navedenom predlaže se Gradskom vijeću Grada Osijeka donošenje Pravilnika koji u  prijedlogu glasi:
Na temelju članka 75. stavka 7. Zakona o sportu (Narodne novine br. 141/22) i članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09,13/09, 9/13, 12/17, 2/18, 2/20, 3/20, 4/21, 5/21 – pročišćeni tekst, 8/24, 7/25 i 18/25) Gradsko vijeće Grada Osijeka dana __________________ 2025. godine, donosi
PRAVILNIK
o izmjenama i dopuni Pravilnika o postupku donošenja i provedbe Programa javnih potreba u sportu na području grada Osijeka
Članak 1.

Pravilnik o postupku donošenja i provedbe Programa javnih potreba u sportu na području grada Osijeka (Službeni glasnik Grada Osijeka br. 12/25) mijenja se i dopunjuje sukladno odredbama ovog pravilnika. 

Članak 2.

U članku 4. stavak 7. mijenja se i glasi: 
„Pojedinačna cjelina iz stavka 2. ovog članka sadrži pripadajući financijski iznos, a

po potrebi iz stavaka 3., 4. i 5.“
Članak 3.


U članku 9. stavku 11. podstavku 1. riječi: „nositelja kvalitete“ brišu se. 

Članak 4. 


U članku 10. stavak 1. mijenja se i glasi: „

Dodjela sredstava klubovima po sportovima obavlja se temeljem postupka koji obuhvaća:


- vrednovanje/bodovanje kandidiranih sportova i klubova i njihovo razvrstavanje u jakosne razrede,  

     
- vrednovanje/bodovanje kandidiranih klubova za nositelje kvalitete.

U istom članku u stavku 4. iza riječi: „potreba“ stavlja se točka, a riječi: „a namijenjena su za sufinanciranje redovne djelatnosti granskih saveza i njihovih članica koje nisu nositelji kvalitete.“ brišu se.
Članak 5.


U članku 11. stavku 1. iza podstavka 6. dodaje se novi podstavak koji glasi: „- potpora perspektivnim sportašima“.
Članak 6.


U članku 12. stavku 4. rečenica: „Uz zamolbu je potrebno dostaviti preslike računa, odluka i sl. koje su temelj za isplatu sredstava.“ briše se.
Članak 7. 


Ovaj pravilnik stupa na snagu osmoga dana od dana objave u Službenom glasniku Grada Osijeka. 

KLASA: 024-03/23-01/13
URBROJ: 
Osijek, ______ 2025.








                     PREDSJEDNIK

                                                                                                 GRADSKOGA VIJEĆA 

                                                                                           prof. dr. sc. Tihomir Florijančić

Službeni glasnik Grada Osijeka br. 12 od 10. srpnja 2025.
Na temelju članka 75. stavka 7. Zakona o sportu („Narodne novine“ br. 141/22) i članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24 i 7/25) Gradsko vijeće Grada Osijeka na 2. sjednici održanoj 8. srpnja 2025., donijelo je

P R A V I L N I K

o postupku donošenja i provedbe Programa javnih potreba 

u sportu na području grada Osijeka

I. 
OPĆA ODREDBA

Članak 1.

Pravilnikom o postupku donošenja i provedbe Programa javnih potreba u sportu na području grada Osijeka (u daljnjem tekstu: Pravilnik) propisuje se sadržaj, metodologija, rokovi izrade i donošenja programa javnih potreba u sportu na području grada Osijeka (u daljnjem tekstu: program javnih potreba), kriteriji za dodjelu sredstava, način izvršavanja, dostava zahtjeva, zamolbi i doznake sredstava, te način i rokovi izvještavanja o provedbi programa javnih potreba.

II. 
SADRŽAJ, METODOLOGIJA I ROKOVI IZRADE PROGRAMA JAVNIH POTREBA U SPORTU

Javne potrebe u sportu

Članak 2.

Javne  potrebe  u  sportu   za  koje  se  sredstva  osiguravaju  u  Proračunu  Grada Osijeka su:

- 
poticanje razvoja i promocija sporta

- 
provođenje sportskih aktivnosti djece, mladeži i studenata

- 
djelovanje sportskih udruga, sportskih zajednica i sportskih saveza

- 
sportska priprema, domaća i međunarodna natjecanja te opća i posebna zdravstvena zaštita sportaša

- 
školovanje i osposobljavanje stručnog kadra u sportu

- 
zapošljavanje osoba za obavljanje stručnih poslova u sportu

- 
sportska stipendija

- 
sportskorekreativne aktivnosti građana

- 
sportske aktivnosti djece s teškoćama u razvoju te parasportaša i gluhih sportaša

- 
planiranje, izgradnja, održavanje i korištenje sportskih građevina značajnih za Grad Osijek.

Podjela ovlaštenja za donošenje i provedbu

Članak 3.

Grad Osijek (u daljnjem tekstu: Grad), kao davatelj financijskih sredstava, osigurava financijska sredstva, a Zajednica osječkog sporta (u daljnjem tekstu: Zajednica), kao korisnik i prijenosnik sredstava, osigurava organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svoga djelokruga, a na temelju programa javnih potreba. 

Zajednica, u skladu sa Zakonom o sportu, u suradnji sa školskim i akademskim sportskim savezom kao članicama, predlaže program javnih potreba kao dokument za ostvarivanje javnih potreba iz svog djelokruga, a koji donosi Skupština Zajednice.

Doneseni prijedlog upućuje se Gradu koji donosi cjeloviti program javnih potreba zajedno s godišnjim Proračunom, u skladu sa Zakonom o proračunu te ostalim propisima i aktima Grada.

Ugovorom o prijenosu financijskih sredstava za provedbu programa javnih potreba   reguliraju  se  međusobna  prava  i  obveze  Grada  i  Zajednice  u  vezi  s prijenosom financijskih sredstava na račun Zajednice za provedbu onog dijela programa javnih potreba za koji je nadležna Zajednica. 

U dijelu za koji je zadužen nadležni upravni odjel za poslove sporta Grada (ili drugi odgovarajući upravni odjel) sufinanciraju se gospodarenje, izgradnja, rekonstrukcija i opremanje sportskih građevina u vlasništvu Grada, promidžbene i ostale aktivnosti u interesu promicanja sporta Grada, te znanstveni i razvojni projekti u funkciji sporta.

Sadržaj programa javnih potreba

Članak 4.

Program javnih potreba sadrži:

- 
koncept programa

- 
opis načina financiranja programa javnih potreba

- 
popis javnih potreba

- 
ciljeve programa javnih potreba

- 
opis programskih sadržaja, programskih područja, programa i potprograma, od čega svaka navedena cjelina mora imati redni broj (točku) i naziv.

Programski sadržaj u pravilu čini skupina programskih područja s programima i potprogramima.

Programsko područje čini skupina srodnih programa koji tvore jedinstvenu cjelinu s određenom zadaćom/ciljem.

Program je samostalna cjelina ili skupina srodnih potprograma s određenom zadaćom/ciljem.

Potprogram je samostalna cjelina ili skupina srodnih manjih jedinica s određenom zadaćom/ciljem.

Unutar svake navedene cjeline iz stavaka 2. - 5. ovog članka opisuje se svrha/namjena pojedine programske cjeline s naznačenim korisnicima (ili potencijalnim korisnicima) i načinom korištenja sredstava.

Pojedinačne cjeline iz stavaka 2. i 3. ovog članka sadrže pripadajući financijski iznos, a po potrebi iz stavaka 4. i 5. 

Financijski plan

Članak 5.

Financijski plan sastavni je dio dokumenta iz članka 4. Pravilnika, a sadrži tablični prikaz ukupnog financijskog iznosa iz programa javnih potreba raspodijeljenog po programskim sadržajima, programskim područjima, programima i potprogramima, uz redni broj i naziv pojedine programske cjeline.

Rokovi za dostavu prijedloga i donošenje programa javnih potreba 

Članak 6.

Prijedlog programa javnih potreba sadrži iste elemente i pravila oblikovanja koji su opisani u članku 4. ovog Pravilnika.
Prijedlog programa javnih potreba s financijskim planom Zajednica dostavlja u definiranom roku u skladu s uputom nadležnog upravnog odjela za poslove sporta Grada. 
  
Nadležni upravni odjel za poslove sporta Grada provodi pripremne poslove i izrađuje program javnih potreba kojeg donosi Gradsko vijeće Grada Osijeka.

Izmjene i dopune programa javnih potreba

Članak 7.

Program javnih potreba može se izmijeniti i/ili dopuniti na temelju izmjena Proračuna Grada samostalnom odlukom Grada ili na prijedlog Zajednice.

Zajednica ne može mijenjati i/ili dopunjavati tijekom proračunske godine program javnih potreba na način premještanja financijskih iznosa ili promjenom osnovne svrhe/namjene pojedine programske cjeline koji su utvrđeni programom javnih potreba. 
Zajednica može bez suglasnosti Grada mijenjati i dopunjavati sadržaj i financijske iznose programskih cjelina koji su isključivo utvrđeni planom realizacije koji donosi Zajednica.

III.
REALIZACIJA PROGRAMA JAVNIH POTREBA PUTEM ZAJEDNICE OSJEČKOG SPORTA

Opća pravila za dodjelu sredstava

Članak 8.

Planirana sredstva za ostvarivanje javnih potreba za koje je nadležna Zajednica nadležno tijelo Grada prenosi na račun Zajednice u zatraženim iznosima na temelju redovnog mjesečnog zahtjeva ili prema potrebi na temelju prethodno podnesenih zamolbi, a raspodjeljuju se krajnjim korisnicima u skladu s ugovorima o korištenju sredstava sklopljenima sa Zajednicom.

U cilju što kvalitetnije provedbe programa javnih potreba, objektivne i transparentne raspodjele na temelju vrednovanja prijavljenih programa i podnesenih zahtjeva/zamolbi članica te praćenja namjenske potrošnje sredstava, Zajednica, prije svega, primjenjuje vlastite opće akte, kao i odgovarajuće propise nacionalne regulative, te informacijski sustav Zajednice koji omogućuje vrednovanje prijava, provedbu i praćenje financiranja programa i projekata.

Zajednica sustavno izgrađuje sposobnosti, posebna znanja i vještine svojih zaposlenika koji rade na poslovima dodjele financijskih sredstava, ugovaranju i praćenju provedbe programa i projekata.

Javni poziv

Članak 9.

Zajednica jednom godišnje raspisuje Javni poziv za sudjelovanje članica Zajednice u provedbi programa javnih potreba s ciljem dodjele financijskih sredstava i ostalih materijalnih prava članicama Zajednice za provedbu onog dijela programa javnih potreba u kojem Zajednica određuje korisnike i/ili utvrđuje raspodjelu sredstava za programske aktivnosti u svojoj nadležnosti.

U skladu s Javnim pozivom članice podnose prijave za sufinanciranje svojih aktivnosti u okviru ponuđenih programskih područja, odnosno programa i sadržaja u skladu s programom javnih potreba. 

Osim za izravnu dodjelu sredstava, uspješno sudjelovanje u Javnom pozivu pretpostavka je za ostvarivanje prava članica na neizravne potpore kojima Zajednica izravno podmiruje troškove i naknade za potrebe svojih članica.

Pravo podnošenja prijave na Javni poziv imaju samo članice Zajednice, neovisno o njihovom statusu (privremeno ili punopravno članstvo), a koje ispunjavaju sljedeće opće uvjete:

-
prijavitelj je upisan u Registar udruga RH i djeluje na području grada Osijeka

-
prijavitelj je upisan u Evidenciju pravnih osoba u sportu, Registar neprofitnih organizacija i Registar stvarnih vlasnika 

-
prijavitelj uredno podmiruje doprinose i poreze te druga davanja prema Državnom proračunu i proračunima jedinica lokalne samouprave

-
prijavitelj je podnio godišnja financijska izvješća za obveznike jednostavnog/dvojnog knjigovodstva  za prethodnu godinu

-
prijavitelj uredno ispunjava obveze iz svih prethodno sklopljenih ugovora o dodjeli financijskih sredstava na temelju programa javnih potreba u sportu na području grada Osijeka

-
prijavitelj uredno ispunjava obveze prema nacionalnom savezu ili drugoj odgovarajućoj krovnoj udruzi svog sporta

-
prijavitelj uredno ispunjava obveze prema pravnoj osobi zaduženoj za upravljanje sportskim građevinama u vlasništvu Grada Osijeka

-
protiv prijavitelja, odnosno osobe ovlaštene za zastupanje prijavitelja, ne vodi se kazneni postupak i nije pravomoćno osuđena za prekršaj ili kazneno djelo sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge

-
osoba ovlaštena za zastupanje prijavitelja nije pravomoćno osuđena za kaznena djela te ne postoje zapreke za obavljanje poslova u sustavu sporta u skladu sa Zakonom o sportu.

Javni poziv ne odnosi se na udruge protiv kojih je pokrenut stečajni postupak, odnosno postupak likvidacije, ili su u postupku nagodbe s vjerovnicima ili drugom srodnom postupku prema važećim propisima.  

Javni poziv, koji mora biti otvoren najmanje 30 dana, objavljuje se na mrežnim stranicama Zajednice, a cjelokupna dokumentacija koju utvrđuje Izvršni odbor Zajednice postavlja se na informatičku platformu Zajednice kojoj članice pristupaju pomoću unaprijed dodijeljene poveznice, korisničkog imena i lozinke.

Postupak provjere i ocjenjivanja pojedinačne prijave te način donošenje odluka o odobravanju financijskih sredstava, postupak ugovaranja, postupanje s dokumentacijom i izvještavanje o provedbi Javnog poziva opisani su u Uputama za prijavitelje koje su sastavni dio dokumentacije Javnog poziva.

  Na temelju provedenog Javnog poziva Zajednica donosi plan realizacije programa javnih potreba (dalje u tekstu: plan realizacije).

Planom realizacije detaljnije se razrađuje raspodjela sredstava, utvrđuju izravni ili potencijalni korisnici, te uvjeti i način dodjele sredstava, a donosi se, u pravilu, do kraja mjeseca siječnja za proračunsku godinu na koju se odnosi.

Raspodjelu financijskih sredstava iz programa javnih potreba članicama koje su zadovoljile uvjete propisane Javnim pozivom, Zajednica provodi na način propisan programom javnih potreba i planom realizacije te primjenom općih pravnih akata koji sadrže kriterije i uvjete za dodjelu sredstava i utvrđivanja iznosa sufinanciranja. 

Primjenom pravilnika Zajednice utvrđuju se korisnici i sredstva za sufinanciranje sljedećih sadržaja sukladno javnim potrebama:

- 
sufinanciranje sportskih klubova nositelja kvalitete po sportovima

- 
sufinanciranje sportskih saveza

- 
sportske stipendije kategoriziranim sportašima

- 
obavljanje stručnih poslova u sportu

- 
školovanje i osposobljavanje stručnog kadra u sportu

- 
organizirani prijevoz sportaša na natjecanja

- 
organizacija sportskih priredbi

- 
nagrađivanje za istaknuta sportska ostvarenja

- 
te drugi eventualni sadržaji sukladno javnim potrebama.

Sukladno definiranim korisnicima i načinu sufinanciranja u programu javnih potreba i/ili planu realizacije, sufinanciraju se sljedeći sadržaji sukladno javnim potrebama:

· provođenje sportskih aktivnosti djece, mladeži i studenata

· sportsko-rekreativne aktivnosti građana

· sportske aktivnosti osoba s invaliditetom (parasportaša) i gluhih sportaša

· opća i posebna zdravstvena zaštita sportaša

· razvojni programi sporta

· programi i projekti Zajednice.

Kriteriji za dodjelu sredstava klubovima i granskim savezima

Članak 10.
Dodjela sredstava klubovima nositeljima kvalitete po sportovima obavlja se temeljem

postupka koji obuhvaća:

a) 
vrednovanje/bodovanje kandidiranih sportova i njihovo razvrstavanje u jakosne razrede  

b) 
vrednovanje/bodovanje kandidiranih klubova za nositelje kvalitete.


Vrijednost pojedinog sporta utvrđuje se bodovanjem temeljnih kriterija, a to su: status sporta, razvijenost sporta, kvaliteta sporta i važnost sporta za grad Osijek.


Razvrstavanje sportova u jakosne razrede provodi se na prijedlog Povjerenstva za ocjenjivanje prijavljenih programa, te odluke Izvršnog odbora Zajednice uoči donošenja plana realizacije.


Vrednovanje granskih saveza predstavlja osnovu za raspodjelu sredstava koja se planiraju programom javnih potreba, a namijenjena su za sufinanciranje redovne djelatnosti granskih saveza i njihovih članica koje nisu nositelji kvalitete.


Vrijednost granskih saveza utvrđuje se bodovanjem prema temeljnim kriterijima koji obuhvaćaju razvijenost i kvalitetu sporta unutar pojedinog saveza.

Kriteriji za dodjelu sredstava putem ostalih programa

Članak 11.

Sukladno odgovarajućim pravilnicima ili odlukama Zajednice utvrđuju se i dodjeljuju sredstva u sljedećim programima:
- 
sportske stipendije kategoriziranim sportašima
- 
sufinanciranje organizacije sportskih priredbi

- 
sufinanciranje rada stručnih kadrova u sportu

- 
sufinanciranje školovanja i osposobljavanja stručnih kadrova u sportu

- 
organizirani prijevoz sportaša na natjecanja pod nadležnošću nacionalnih saveza

- 
nagrađivanje sportaša za istaknuta sportska ostvarenja.

Uz programe iz stavka 1. ovog članka, Zajednica može posebnim aktom detaljnije regulirati pravo na dodjelu sredstava svojim članicama i za druge nenavedene programe.

Postupak podnošenja zahtjeva i zamolbi za doznaku sredstava

Članak 12.

Grad i Zajednica sklapaju ugovor o prijenosu financijskih sredstava za provedbu onog dijela programa javnih potreba za koji je zadužena Zajednica. 

Zajednica dostavlja nadležnom upravnom odjelu za poslove sporta Grada Osijeka redovne mjesečne zahtjeve za doznakom, kao i zamolbe za izvanrednom doznakom sredstava, u skladu s dinamikom raspodjele sredstava utvrđene programom javnih potreba i planom realizacije.

Zahtjev iz stavka 2. ovoga članka podnosi se mjesečno na obrascu koji sadrži iznos sredstava po pojedinoj programskoj cjelini potrebnih za realizaciju programskih cjelina na mjesečnoj razini.

Zamolba za izvanrednom doznakom sredstava iz stavka 2. ovog članka sadrži naziv programske cjeline, naziv članice, iznos i namjenu/obrazloženje doznake. Uz zamolbu je potrebno dostaviti preslike računa, odluka i sl. koje su temelj za isplatu sredstava.

Nadležni upravni odjel za poslove sporta Grada može zatražiti dopunu dokumentacije za jednu ili više namjena u skladu s podnesenim zahtjevom ili zamolbom koji se šalju sredstvima elektroničke komunikacije.

Rokovi za podnošenje zahtjeva, zamolbi i doznaku sredstava

Članak 13.

Zahtjev za doznakom sredstava na mjesečnoj razini Zajednica dostavlja, u pravilu, do 25. dana u mjesecu za sljedeći mjesec.

Doznaku sredstava na temelju dostavljenog zahtjeva iz stavka 1. ovog članka, Grad izvršava, u pravilu, do 5. dana u mjesecu u odnosu na mjesec u kojem je zahtjev podnesen te ukoliko je navedeni zahtjev u skladu s programom javnih potreba i planom realizacije. Ukoliko navedeni datum pada u dane vikenda, rok doznake se pomiče na prvi radni dan.

Doznačena sredstva na temelju zahtjeva iz stavka 1. ovog članka Zajednica prosljeđuje krajnjim korisnicima u pravilu do desetog dana u mjesecu, uz uvjet izvršavanja ugovornih obveza.  

Zamolbu za izvanrednom doznakom sredstava Zajednica dostavlja u skladu s utvrđenom potrebom na temelju odluka i/ili računa korisnika Zajednice.

Doznaku na temelju dostavljene zamolbe iz stavka 4. ovog članka Grad izvršava u primjerenom roku od upućene zamolbe.

Doznačena sredstva na temelju zamolbe iz stavka 4. ovog članka Zajednica prosljeđuje krajnjim korisnicima nakon sklapanja ugovora.

IV. 
REALIZACIJA PROGRAMA JAVNIH POTREBA PUTEM TRGOVAČKOG DRUŠTVA U VLASNIŠTVU GRADA OSIJEKA

Članak 14.
Planirana sredstva za ostvarivanje javnih potreba za koje je nadležno trgovačko društvo u vlasništvu Grada nadležno tijelo Grada prenosi, temeljem sklopljenog ugovora s trgovačkim društvom, na račun trgovačkog društva sukladno potrebama i dostavljenim zahtjevima.

Članak 15.

Sredstva iz prethodnog članka koristit će se za subvencioniranje gospodarenja sportskim građevinama u vlasništvu Grada, manjih popravaka i hitnih intervencija sportskih građevina u vlasništvu Grada, tekuće i investicijsko održavanje i ostale potrebe utvrđene programom javnih potreba u sportu.

V. 
IZVJEŠTAVANJE O PROVEDBI PROGRAMA JAVNIH POTREBA

Članak 16.

S ciljem ažurnog izvještavanja o utrošku doznačenih sredstava, Zajednica kontinuirano podnosi nadležnom upravnom odjelu za poslove sporta Grada odgovarajuće dokaze o utrošku sredstava iz Programa javnih potreba za sredstva zatražena putem zahtjeva i zamolbi iz članka 12. ovog Pravilnika.

Odgovarajući dokazi o utrošku doznačenih sredstava sastoje se od izvoda s poslovnog računa Zajednice, priloženih računa i rekapitulacije plaća za radnike Zajednice.  

Dokazi iz stavka 2. ovog članka dostavljaju se, u pravilu, u roku od 3 (tri) dana od isplate sredstava korisniku. 

Nadležni upravni odjel za poslove sporta Grada može zatražiti dopunu dostavljenih dokaza kojima se opravdava utrošak sredstava.

Zajednica dva puta godišnje izvještava Grad o provedenim aktivnostima u vezi izvršavanja programa javnih potreba, a u svrhu periodične kontrole, Zajednica je dužna na zahtjev Grada dostavljati odgovarajuća izvješća o utrošku sredstava.

Izvješće o izvršenju programa javnih potreba na godišnjoj razini za dio za koji je zadužena Zajednica podnosi se Gradu do 1. travnja za prethodnu proračunsku godinu.

Izvješće iz stavka 4. ovog članka temelji se na strukturi programa javnih potreba te obvezno sadrži sljedeće:

-
detaljan opis provedenih programskih aktivnosti u skladu s podjelom na programske sadržaje, programska područja i programe

-
rekapitulaciju dodijeljenih sredstava s podjelom na planirane i realizirane iznose.  

Trgovačko društvo dužno je dva puta godišnje izvještavati nadležni upravni odjel o izvršenim aktivnostima i namjenskom trošenju sredstava ili prema zahtjevu nadležnog upravnog odjela.

VI. 
ZAVRŠNA ODREDBA

Članak 17.

Ovaj Pravilnik stupa na snagu osmoga dana od dana objave u Službenom glasniku Grada Osijeka.

KLASA: 024-03/23-01/13

URBROJ: 2158-1-01-25-10

Osijek, 8. srpnja 2025.


PREDSJEDNIK


GRADSKOGA VIJEĆA


prof. dr. sc. Tihomir Florijančić, v. r.

